SSTเคาะสนั่น ซื้อกิจการฉลุย
ผู้ถือหุ้น SST ไฟเขียวซื้อ โอบองแปง และดังกิ้ง โดนัท ดันหุ้นวิ่งกระฉูด จูงใจแปลงวอร์แรนต์
7 ม.ค. 2555

ผู้ถือหุ้น SST ไฟเขียวซื้อ โอบองแปง และดังกิ้ง โดนัท ดันหุ้นวิ่งกระฉูด จูงใจแปลงวอร์แรนต์ 
การประชุมวิสามัญผู้ถือหุ้นบริษัท ทรัพย์ศรีไทย (SST) วันที่ 6 ม.ค. 2555 เพื่อขอมติการลงทุนซื้อหุ้นและกิจการของบริษัท มัดแมน และบริษัท เอบีพี คาเฟ่ (ประเทศไทย) ผู้ได้สิทธิร้านโอบองแปงของสหรัฐ และบริษัท โกลเด้น โดนัท (ประเทศไทย) เจ้าของลิขสิทธิดังกิน โดนัท มูลค่าทั้งสามบริษัท รวม 1,320 ล้านบาท 
บรรยากาศการประชุมเป็นไปด้วยดี มีผู้ถือหุ้นซึ่งส่วนใหญ่เป็นนักลงทุนประเภท Value Investor หรือนักลงทุนแบบเน้นคุณค่า กว่า 70 คน ให้ความสนใจเข้าประชุมซักถามการซื้อกิจการ ตลอดจนรายได้และการเติบโตในอนาคต ซึ่งผู้บริหารได้ตอบคำถามเป็นที่พอใจ จึงได้รับมติเอกฉันท์จากผู้ถือหุ้นให้ผ่านมติซื้อกิจการ
นายศุภสิทธิ์ สุขะนินทร์ ประธานกรรมการบริหาร SST กล่าวว่า บรรยากาศในที่ประชุมดี ผู้ถือหุ้นซึ่งส่วนใหญ่เป็น VI มีความเข้าใจการลงทุนซื้อกิจการครั้งนี้ถึงอนาคตการเติบโตของบริษัท อย่างไรก็ตาม ใบสำคัญแสดงสิทธิซื้อหุ้นสามัญ (วอร์แรนต์) ชุดที่ 1 (SST–W1) ซึ่งกำหนดใช้สิทธิแปลงสภาพเป็นหุ้นสามัญสัดส่วน 1 ต่อ 1 ราคาหุ้นละ 8 บาท 
คาดว่ามีผู้ถือวอร์แรนต์ให้ความสนใจใช้สิทธิ ส่วนใหญ่เป็นเครือญาตินายศุภสิทธิ์ ที่ถือเกินครึ่งพร้อมใช้สิทธิ และหลังจาก SST–W1 หมดอายุและถอนออกจากตลาดแล้ว ยังไม่มีแผนออกวอร์แรนต์ชุดที่ 2 ขึ้นอยู่กับจังหวะและจำนวนเงินที่ได้จากการใช้สิทธิ SST–W1
ด้านราคาหุ้น SST วันที่ 6 ม.ค. 2555 ปรับตัวขึ้นแรงท่ามกลางมูลค่าซื้อขายที่หนาแน่น ราคาขึ้นไปสูงสุด 14.60 บาท เพิ่มขึ้น 2.80 บาท และปิด 14.10 บาท เพิ่มขึ้น 2.30 บาท หรือ 19.49% มูลค่าซื้อขาย 382.86 ล้านบาท